保衞家園!英球星歐國盃請特種兵看屋
2024年04月23日 23:01
東網電視
更多新聞短片
歐國盃期間球員請特種部隊看屋。
鑑於近年英超球星出外比賽期間家園頻頻被賊人光顧,今屆歐國盃個別國腳有新安排,就係聘請前特種部隊成員幫手看屋,保護家園財物。
《每日郵報》報道,英超球星近年成為盜賊重點關注對象,事關球星有固定行程,特別係跟隊出國比賽,屋企冇人,賊匪根據球隊行程就可知道球星去向,趁佢哋唔喺屋企入屋爆竊,任攞唔嬲,過去唔少球星損失慘重。
今屆歐國盃在德國舉行,英格蘭被列為奪標熱門,預期至少打入4強,賽事為期個多月,球星家園「後防空虛」勢必引來盜賊光顧,為解決保安問題,有英軍球星決定豪花數十萬鎊,採用「軍事級別」保護措施嚟守護家園。
據報,有球星將會安裝紅外線夜視攝影機、聘用前特種部隊人員看屋,總花費高達25萬鎊(約245萬港元),哈利馬古尼、比克福特同基亞利殊都會幫襯,仲已經落晒訂,特別係基亞利殊曾經係苦主之一,試過出外比賽期間被盜竊價值100萬鎊財物,而且當時有家人仲喺屋內,經此一役,基亞利殊決定畀錢買個安心。